Diari Oficial de la Generalitat Valenciana


Sumari del DOGV 3403, del 30-12-1998 (1998/11502)

ORDRE de 22 de desembre de 1988, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries en els sectors apícola i cunícola de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1998/12/22/(2)/dof/vci/html**

### Dades del document

Número de DOGV
:   3403

Data del DOGV
:   30-12-1998

Secció del DOGV
:   I. DISPOSICIONS GENERALS

Número del document
:   1998/11915


Data del document
:   22-12-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 22 de desembre de 1988, de la Conselleria d'Agricultura, Pesca i Alimentació, per la qual es regulen les subvencions a la subscripció d'assegurances agràries en els sectors apícola i cunícola de la Comunitat Valenciana. [1998/11137]
  
L'Ordre de 29 de febrer de 1996, de la Conselleria d'Agricultura i Medi Ambient, concedia subvencions per a la subscripció d'assegurances en l'activitat apícola. Els bons resultats obtinguts en la consecució dels fins que radiquen en la cobertura de riscos, fan aconsellable estendre aquestes ajudes a altres activitats no incloses en el Pla d'Assegurances Agràries Combinades.
  
El sector cunícola de la Comunitat Valenciana ha d'assumir riscos d'incendis, robatoris i altres incidències, diferents de les sanitàries, que convé tenir coberts amb la subscripció de pòlisses d'assegurances. A fi d'impulsar la subscripció d'aquestes pòlisses i atés que aquests riscos no estan inclosos en el Pla d'Assegurances Agràries Combinades, la Conselleria d'Agricultura, Pesca i Alimentació concedirà subvencions als cunicultors que subscriguen pòlisses d'assegurances per a la seua explotació de conills.
  
Per això, a proposta de la Direcció General de Desenvolupament Rural i Producció Agrària i en virtut de les atribucions que em confereix l'article 35 de la Llei de la Generalitat Valenciana 5/1983, de 30 de novembre, del Govern Valencià,
  
ORDENE
  
Article 1
  
La Conselleria d'Agricultura, Pesca i Alimentació concedirà subvencions als apicultors i cunicultors de la Comunitat Valenciana que subscriguen assegurances, col·lectives o individuals, de riscos en l'activitat apícola i cunícola amb els requisits que s'especifiquen en els articles següents.
  
Article 2
  
Seran beneficiaris de la subvenció els apicultors i cunicultors inscrits en el Registre d'Explotacions Apícola i Cunícola, respectivament, de la Comunitat Valenciana que, de manera individual o col·lectiva, ho sol·liciten a la Conselleria d'Agricultura, Pesca i Alimentació, i subscriguen assegurances per a ruscos i el seu transport i per a conilles mares, segons corresponga i sempre que les cobertures no incloguen els riscos per malalties.
  
Article 3
  
La quantia de la subvenció es fixa en el 30% del cost de l'assegurança que ha de pagar l'apicultor o cunicultor en concepte de prima anual, inclosos els recàrrecs del consorci de compensació de l'assegurança i els impostos. A aquest efecte, es considerarà com a prima anual màxima subvencionable la quantitat que en cada cas corresponga segons s'indica a continuació:
  
- Per cada rusc layen 125 pessetes.
  
- Per cada rusc vertical 190 pessetes.
  
- Per vehicle de transport assegurat 11.000 pessetes.
  
- Per conilla mare 200 pessetes.
  
Article 4
  
El termini per a sol·licitar les subvencions terminarà el 30 d'abril de cada any i inclourà les pòlisses vigents subscrites amb data posterior a l'1 de maig de l'any anterior i amb un any de cobertura.
  
La presentació de sol·licituds haurà d'efectuar-se en la Conselleria d'Agricultura, Pesca i Alimentació, en els serveis centrals, on es facilitarà el model corresponent, o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 5
  
Les subvencions s'abonaran directament a l'interessat o a través del beneficiari de l'assegurança en el cas de pòlisses col·lectives. A la sol·licitud de subvenció s'adjuntaran els següents documents:
  
- Fotocòpia del NIF del sol·licitant.
  
- Fotocòpia del Llibre d'Explotacions Ramaderes actualitzat dins dels 12 mesos anteriors a la sol·licitud o Quadern de Trashumància, si s'escau.
  
- Fotocòpia de la pòlissa de l'assegurança o justificant del pagament d'aquesta.
  
En el cas d'assegurances col·lectives de riscos en l'activitat apícola i cunícola, caldrà acreditar o certificar per part del beneficiari d'aquests, la voluntat de cada un dels subscriptors individuals de les pòlisses col·lectives, de sol·licitar les subvencions regulades en aquesta ordre.
  
Article 6
  
Queden exonerats del compliment de l'exigència prevista en l'article 47.7 del text refós de la Llei d'Hisenda Pública Valenciana les línies de subvenció que se citen en l'annex a la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenguen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia i Hisenda. Segons aquesta mateixa resolució, les exoneracions no seran d'aplicació quan el beneficiari de l'ajuda siga una persona jurídica o quan l'import total de l'ajuda concedida a un beneficiari, persona física o jurídica, supere els cinc milions (5.000.000) de pessetes.
  
Article 7
  
Si en el termini de tres mesos comptadors a partir de la data final de presentació de sol·licituds no s'haguera produït cap resolució expressa de concessió, s'entendrà desestimada la petició.
  
Article 8
  
Es deleguen en el director general de Desenvolupament Rural i Producció Agrària les resolucions de concessió i pagament de les ajudes regulades en aquesta ordre.
  
DISPOSICIÓ ADDICIONAL
  
A càrrec de l'aplicació pressupostària 76.88.22.1762.947.31.8, línia 1698, l'import global màxim d'aquestes ajudes i la línia pressupostària que les finança es publicaran anualment per mitjà d'una ordre de la Conselleria d'Agricultura, Pesca i Alimentació, i s'ajustaran a l'habilitació pressupostària consignada en les lleis de pressupostos de la Generalitat.
  
L'import previst en l'Avantprojecte de la Llei de Pressupostos de la Generalitat Valenciana per a l'anualitat 1999 és de 7.000.000 de pessetes, a títol informatiu del particular.
  
Segons el que es disposa en l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les subvencions estarà condicionada a l'existència de crèdit adequat i suficient en les lleis de pressupostos.
  
Així mateix, segons l'ordre esmentada, tots els actes dictats s'entendran condicionats al fet que, en dictar la resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
  
DISPOSICIÓ DEROGATÒRIA
  
Queda derogada l'Ordre de 29 de febrer de 1996, de la Conselleria d'Agricultura i Medi Ambient, per la qual es concedeixen subvencions a la subscripció d'assegurances en l'activitat apícola.
  
DISPOSICIONS FINALS
  
Primera
  
Es faculta el director general de Desenvolupament Rural i Producció Agrària perquè dicte les instruccions necessàries per al desplegament d'aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 22 de desembre de 1998
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ


Còpia Permalink ELI